Pääministeri Juha Sipilä on tapasi keskiviikkona Berliinissä Saksan liittokanslerin Angela Merkelin. Tapaamisessa keskusteltiin valtioneuvoston tiedotuksen mukaan ajankohtaisista EU-kysymyksistä, kuten puolustusyhteistyön ripeästä syventämisestä sekä talous- ja rahaliiton kehittämisestä. Esillä oli myös Brysselissä torstaina alkavassa Eurooppa-neuvostossa käsiteltäviä teemoja, kuten kauppapolitiikka, muuttoliike, ilmasto ja energia sekä ulkosuhteet.

– Olemme Saksan kanssa samaa mieltä siitä, että nyt on viipymättä tehtävä konkreettisia päätöksiä EU:n yhteisen puolustusyhteistyön syventämiseksi, Sipilä totesi.

Sekä Saksa että Suomi ovat vieneet aktiivisesti eteenpäin niin kutsuttua pysyvää rakenteellista puoluestusyhteistyötä.

– Suomi on hyvin halukas tekemään läheistä yhteistyöstä Saksan kanssa tälläkin saralla. Suomea kiinnostaa esimerkiksi EU-maiden väliset kyberpuolustuskykyä kehittävät hankkeet, satelliitteihin liittyvä avaruusyhteistyö, meriyhteyksien turvaaminen ja sotilaalliseen huoltovarmuuteen liittyvät hankkeet, Sipilä kertoi.

Jatkuu mainoksen jälkeen Mainos päättyy

Talous- ja rahaliiton kehittämisessä Sipilä haluaa erottaa lyhyen ja pitkän aikavälin kysymykset.

– Olimme tässä suhteessa Merkelin kanssa hyvin yksimielisiä siitä, että pitkällä tähtäimellä meillä on oltava tarvittaessa valmius keskustella merkittävistäkin muutoksista. Suomella ja Saksalla on toki omat reunaehtonsa EMU:n kehittämisessä. Kunnianhimon tason on kuitenkin oltava korkealla ja olemme valmiit kehittämään unionista entistä toimivamman ja taloudellisesti vahvemman. Prioriteettimme ja näkemyksemme myös talous- ja rahaliiton osalta ovat hyvin samankaltaiset, Sipilä arvioi.